ปลดล็อกดอกต่ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ธปท.ส่งซิกเดือนหน้าทะยานแน่
มองตัวเลขเศรษฐกิจมิ.ย.ยังปึ้ก
โพสต์ทูเดย์ — ธปท.ส่งสัญญาณขึ้นดอกเบี้ยในการประชุม กนง. วันที่ 14 ก.ค. คาดความเชื่อมั่นกลับมา
นายบัณฑิต นิจถาวร รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยในงานสัมมนา “มุมมองต่อนโยบายการเงินและทิศทางเศรษฐกิจไทย” จัดโดยบริษัทหลักทรัพย์ (บล.) ภัทร ว่า การดำเนินนโยบายการเงินเพื่อขับเคลื่อนเศรษฐกิจจะกลับมาเดินหน้าต่อไป และสามารถพิจารณาปรับอัตราดอกเบี้ยนโยบายที่ต่ำเป็นพิเศษในปัจจุบันที่ 1.25% ให้กลับเข้าสู่ภาวะปกติได้ หากภาวะเศรษฐกิจในเดือน มิ.ย. ไม่เลวร้ายกว่าที่คาดไว้
อย่างไรก็ตาม การจะขึ้นดอกเบี้ยทันทีในการประชุมคณะกรรมการนโยบายการเงิน (กนง.) ครั้งต่อไป วันที่ 14 ก.ค. หรือไม่ ต้องรอดูการพิจารณาของ กนง.ด้วย เพราะคาดว่าหากปัญหาวิกฤตหนี้สินในยุโรปควบคุมได้ จะทำให้นักลงทุนกลับมามีความเชื่อมั่น 
“ถ้าปัญหาการ เมืองในประเทศนิ่ง ความเชื่อมั่นกลับมาก็น่าจะกลับสู่ภาวะปกติได้ ความจำเป็นในการผ่อนคลายดอกเบี้ยต่ำก็น่าจะลดลง” นายบัณฑิต กล่าว
ขณะเดียวกัน ธปท.ยังต้องจับตามองปัญหาภัยแล้งที่อาจจะมีผลต่อการผลิตภาคการเกษตรหรือรายได้เกษตรมากน้อยแค่ไหน เพราะถ้าผลิตได้น้อย ปัญหาดังกล่าวอาจจะกระทบต่อภาวะการบริโภคการใช้จ่ายในประเทศแน่นอน
รองผู้ว่าการ ธปท. กล่าวว่า ภาวะเศรษฐกิจไทยในช่วงเวลาที่เหลือของปียังสามารถขยายตัวได้ในระดับที่ดี แม้ในช่วงที่ผ่านมาจะได้รับผลกระทบจากเหตุการณ์ไม่คาดคิดของการชุมนุมทางการเมือง โดยข้อมูลตัวเลขเศรษฐกิจที่ออกมาในเดือน พ.ค. ไม่ได้แย่มาก เพราะเท่าที่ดูเงินเฟ้อล่าสุดออกมา พบว่าเงินเฟ้อทั่วไปอยู่ที่ 3.5% เงินเฟ้อพื้นฐาน 1.2% ยังสะท้อนภาพราคาที่สูงขึ้นเพราะราคาอาหาร ผักผลไม้สูงขึ้นกว่า 89% และยืนได้ แสดงว่าเศรษฐกิจก็ยังไปได้ 
นอกจากนั้น เศรษฐกิจไทยยังมีปัจจัยสนับสนุนอยู่พอสมควร จาก 1.สภาพคล่องในระบบที่ยังสูง เพียงพอสำหรับความต้องการของภาคธุรกิจ 2.อัตราดอกเบี้ยยังอยู่ในเกณฑ์ต่ำ สนับสนุนการลงทุนและการฟื้นตัว 
3.ภาคการส่งออกกำลังสำคัญของการขยายตัวยังขยายตัวได้ดีตามการฟื้นตัวของเศรษฐกิจโลก และภูมิภาคเอเชียที่ปรับดีขึ้นต่อเนื่อง และ 4.ยังมีแรงสนับสนุนจากการใช้จ่ายของภาครัฐมากระตุ้นการขยายตัวอย่างต่อเนื่อง 
ก่อนหน้านี้ กนง.มีมติให้คงอัตราดอกเบี้ยนโยบายไว้ที่ 1.25% เนื่องจากภาวะเศรษฐกิจได้รับผลกระทบจากการชุมนุมทางการเมือง ทำให้การบริโภคลดลงอย่างรุนแรง แม้ว่าการส่งออกจะขยายตัวดีขึ้น แต่ก็เป็นเพียงสาขาเดียวที่ไม่ได้รับผลกระทบทางการเมือง